diskrimineringsloven om etnisitet
Store norske leksikon,Samfunn,Inkludering og rettigheter,Likestilling og diskriminering
Diskrimineringsloven om etnisitet er en tidligere lov om forbud mot diskriminering på grunn av etnisitet, religion og livssyn. Loven ble opphevet 1. januar 2018 og erstattet av likestillings- og diskrimineringsloven, som også gir regler om diskriminering knyttet til andre diskrimineringsgrunnlag.
Diskrimineringsloven om etnisitet av 2013 erstattet den tidligere diskrimineringsloven av 6. mars 2005. Formålet med loven var å fremme likestilling uavhengig av etnisitet, religion og livssyn. Loven forbød diskriminering og stilte krav om aktivt arbeid for likestilling. Den ga også regler om håndheving av loven, og om rettslige reaksjoner dersom loven ble brutt.Da diskrimineringsloven om etnisitet av 2013 erstattet loven fra 2005, var det i liten grad meningen å endre rettstilstanden. Endringene var hovedsakelig av redaksjonell art, og knyttet til arbeidet for å sikre et mer enhetlig vern mot diskriminering i norsk rett. Samtidig ble det vedtatt en ny diskrimineringslov om seksuell orientering, samt nye versjoner av likestillingsloven og diskriminerings- og tilgjengelighetsloven. Disse var i hovedsak bygget opp på samme måte. Les mer i Store norske leksikon likestillings- og diskrimineringsloven Eksterne lenker Prop. 88L (2012-2013): Forarbeidene til diskrimineringslovene fra 2013 NOU 2009:14: Et helhetlig diskrimineringsvern Likestillings- og diskrimineringsombudet Barne-, likestillings- og inkluderingsdepartementet  Ot.prp. nr. 33 (2004-2005): Forarbeidene til den tidligere diskrimineringsloven om etnisitet av 2005